## Pravilnik o temeljnim zahtjevima za sol za prehranu ljudi

### NN 15/1997 (11.2.1997.), Pravilnik o temeljnim zahtjevima za sol za prehranu ljudi

# **DRŽAVNI ZAVOD ZA NORMIZACIJU I MJERITELJSTVO**

Na temelju članka 13. stavak 2. i članka 42. stavak 1. Zakona o normizaciji
("Narodne novine", br. 55/96) ravnatelj Državnog zavoda za normizaciju
i mjeriteljstvo donosi

## **PRAVILNIK**

### **O TEMELJNIM ZAHTJEVIMA ZA SOL ZA PREHRANU LJUDI**

Članak 1.

Ovim se pravilnikom propisuju temeljni zahtjevi kojima u pogledu kakvoće
mora udovoljavati sol za prehranu ljudi (ili kuhinjska sol ili sol namijenjena
za proizvodnju namirnica i jela) (u daljnjem tekstu: proizvod), temeljni
zahtjevi za očuvanje kakvoće tog proizvoda, način deklariranja i elementi
deklaracije, a u svrhu zaštite zdravlja i života ljudi te interesa potrošača.

Članak 2.

Zahtjevima propisanim ovim pravilnikom mora biti udovoljeno u proizvodnji
i prometu proizvoda.

Promet u smislu ovog pravilnika je nuđenje, uvoz, držanje na zalihi
radi prodaje ili izlaganje za prodaju.

Članak 3.

Kakvoća u smislu ovog pravilnika je skupno svojstvo proizvoda uvjetovano
sastavom proizvoda, tehnološkim postupkom, pridodanim tvarima, ambalažom
te uvjetima transporta, čuvanja i skladištenja.

Članak 4.

Proizvod se stavlja u promet u originalnom pakovanju koje mora na omotu,
posudi, naljepnici ili privjesnici imati deklaraciju.

Deklaracija mora sadržavati ove podatke:

1) naziv proizvoda (kuhinjska sol, stolna sol, sol za prehranu ljudi
i sl.) i njegovo trgovačko ime, ako ga proizvod ima, te oznaku "jodirana",

2) podrijetlo proizvoda prema članku 7. stavak 1. ovoga pravilnika,

3) tvrtku odnosno naziv i adresu proizvođača ili onoga tko je proizvod
pakirao, a za uvezeni proizvod sjedište proizvođača, naziv i adresu uvoznika,

4) neto masu proizvoda,

5) podatke o dodanim aditivima: vrsta i naziv ili vrsta i E-broj i količinu
dodanog aditiva,

6) rok upotrebljivosti, mjesec i godina (uz navođenje brojčane ili slovne
oznake mjeseca i brojčane oznake godine s dvije znamenke),

7) uputu o načinu čuvanja.

Deklaracija može sadržavati i druge podatke važne za potrošača.

Deklaracija mora biti jasna, uočljiva i čitljiva.

Slova kojima su tiskani naziv proizvoda i tvrtka odnosno naziv i adresa
proizvođača, moraju biti veća od slova kojima su tiskani ostali podaci.

Članak 5.

Nazivne količine punjenja pakovina, označavanje nazivnih količina i
dopuštena odstupanja od nazivne količine punjenja za proizvode iz članka
1. ovog pravilnika utvrđuju se posebnim propisom o pakovinama.

Do početka primjene posebnog propisa o pakovinama primjenjivat će se
sljedeće odredbe za dopuštena pojedinačna negativna odstupanja od nazivne
količine punjenja:

*Tablica 1*

![](dodatni/368226.gif)

Srednja vrijednost stvarnih negativnih odstupanja za uzorak od 10 (deset)
pojedinačnih pakovanja mora biti manja ili jednaka 40% granice dopuštenih
negativnih odstupanja količine punjenja za nazivnu količinu navedenu u
Tablici 1 ovog članka.

Prosječna količina stvarnog punjenja pakovina proizvoda ne smije biti
manja od nazivne količine punjenja.

Članak 6.

Sol za prehranu ljudi iz članka 1. ovog pravilnika je proizvod namijenjen
izravnoj prodaji potrošaču, proizvodnji namirnica i jela te kao nosač za
prehrambene aditive i biološki vrijedne tvari (vitamine, minerale) i začine.

Članak 7.

Sol za prehranu ljudi iz članka 1. ovog pravilnika je proizvod kristalizacije
koji se pretežito sastoji od natrijevog klorida, a dobiva se iz morske
vode (morska sol), podzemnih naslaga soli (kamena sol) ili prirodne slane
vode (varena sol).

Kao sol za prehranu ljudi ne smiju se koristiti nusproizvodi kemijske
industrije ili sol nekog drugog podrijetla, osim podrijetla navedenog u
stavku 1. ovog članka.

Članak 8.

Sol za prehranu ljudi iz članka 1. ovog pravilnika može sadržavati i
druge prirodne mineralne sastojke u različitim količinama ovisno o podrijetlu
i postupku proizvodnje i to: kalcijeve, kalijeve, magnezijeve i natrijeve
soli sulfatne, karbonatne i bromidne kiseline te kalcijeve, kalijeve i
magnezijeve soli kloridne kiseline.

Količine škodljivih tvari u soli za prehranu ljudi utvrđene su posebnim
propisima.

Članak 9.

Sol za prehranu ljudi iz članka 1. ovog pravilnika koja se stavlja u
promet mora udovoljavati sljedećim temeljnim zahtjevima:

1) da sadrži najmanje 97% NaCl, računano na suhu tvar proizvoda, bez
dodanih aditiva,

2) da ne sadrži više od 0,5% vode, osim morske soli koja može sadržavati
do 7% vode,

3) da ne sadrži strane primjese vidljive neposrednim opažanjem,

4) da je bez mirisa i bijele boje s neznatnom nijansom druge boje,

5) da 20%-tna vodena otopina reagira neutralno na lakmus-papir,

6) da je jodirana s 25 mg kalijevog jodida (KJ) na jedan kilogram proizvoda,
ili odgovarajućom količinom natrijevog jodida (NaJ), natrijevog jodata
(NaJO3), ili kalijevog jodata (KJO3), tako da jedan kilogram proizvoda
računajući i prirodni jod ne sadrži manje od 20 mg ni više od 30 mg kalijevog
jodida, a što odgovara količini joda od 15-23 mg na kilogram proizvoda.

Članak 10.

Oznakom "sitna sol" može se označavati proizvod čije su čestice takve
veličine da najmanje 80% proizvoda prolazi kroz sito veličine rupica 1,3
mm u kvadratu.

Oznakom "fina sol" može se označavati proizvod čije su čestice takve
veličine da 80% proizvoda prolazi kroz sito veličine rupica 0,5 mm u kvadratu.

Proizvod veličine čestica većih od čestica "sitne soli" smatra se "krupnom
soli".

Članak 11.

U proizvodnji soli za prehranu ljudi iz članka 1. ovog pravilnika mogu
se koristiti sljedeći aditivi:

![](dodatni/368227.gif)

Članak 12.

Posebnim propisom utvrdit će se analitičke metode za određivanje sadržaja
sastojaka iz članka 8. ovog pravilnika.

Članak 13.

Danom početka primjene ovog pravilnika prestaju važiti odredbe članaka
61. do 64. Pravilnika o kvaliteti kave i surogata kave, čaja, začina, koncentrata
za juhu, pekarskog kvasca, praška za pecivo, praška za puding, dijetetskih
proizvoda i aditiva ("Narodne novine", br. 53/91).

Članak 14.

Ovaj pravilnik stupa na snagu osmoga dana od objave u "Narodnim novinama",
a primjenjivat će se od 1. srpnja 1997.

Klasa: 383-01/97-03/15
Urbroj: 558-02/1-97-4
Zagreb, 31. siječnja 1997.

Ravnatelj
**dr. Jakša Topić, dipl. ing.,** v. r.

Pravilnik, NN 15/1997-228